ET
C 158/14
Euroopa Liidu Teataja
11.4.2022
28. veebruaril 2022 esitatud hagi – Kremer versus komisjon (Kohtuasi T-110/22) (2022/C 158/17) Kohtumenetluse keel: prantsuse Pooled Hageja: Christiane Kremer (Brüssel, Belgia) (esindajad: advokaadid D. Grisay ja A. Ansay) Kostja: Euroopa Komisjon
Nõuded Hageja palub Üldkohtul: — võtta käesolev tühistamis- / lepinguvälise vastutuse hagiavaldus menetlusse; — tunnistada see vastuvõetavaks ja seetõttu: — esimese võimalusena — tunnistada tühistamishagi põhjendatuks ning tühistada ametisse nimetava asutuse 24. veebruari 2022. aasta otsus käiguta jätmisest, kuna: — ametnike personalieeskirjade artikkel 77 ja VIII lisa artikkel 11, millel põhineb hagejale adresseeritud kindlaksmääramise arvamus, on õigusvastased; — jättes hagejale tema kindlaksmääramise otsuses pakkumata igasuguse nende pensioniõiguste hüvitamise, mida pädev Euroopa asutus ei võtnud arvesse, rikkus Euroopa Komisjon oma hoolitsemiskohustust; — jättes hagejale tema kindlaksmääramise otsuses pakkumata igasuguse nende pensioniõiguste hüvitamise, mida pädev Euroopa asutus ei võtnud arvesse, rikkus Euroopa Komisjon võrdse kohtlemise ja diskrimineerimiskeelu põhimõtet; — ning saata toimik ametisse nimetavale asutusele, et ta määraks kindlaks hagejale hüvitatava summa; — teise võimalusena — tunnistada kahju hüvitamise hagi, mis põhineb alusetul rikastumisel, põhjendatuks, kuna hageja vaesus tema pensioniõiguste selle summa võrra, mis ta oli riiklikusse pensioniskeemi sisse maksnud ja mida liidu pädev asutus arvesse ei võtnud, mille tõttu omakorda toimus aga Euroopa Liidu pensioniskeemi rikastumine; — mõista komisjonilt kahesuguse rahalise kahju eest välja hüvitis, mis on kindlaks tehtud käesoleva hagiavalduse päeva seisuga ning mille kogusummaks on 55 401,07 eurot — mõista kohtukulud välja komisjonilt.
Väited ja peamised argumendid Hagi põhjenduseks esitab hageja neli väidet. 1.
Esimene väide, et Euroopa Liidu ametnike personalieeskirjade (edaspidi „personalieeskirjad“) artikli 77 lõige 1 ja personalieeskirjade VIII lisa artikli 11 lõige 2 on õigusvastased.
Hageja väidab, et eespool viidatud sätetes on ette nähtud, et ametnik peab tegema otsuse kanda oma riiklikus pensioniskeemis kogutud pensioniõigused üle Euroopa Liidu pensioniskeemi kümne aasta jooksul Euroopa Liidu institutsioonide teenistusse asumisest.
Ametnik, kes ülekandmise on teinud, saab aga üksnes pensionile jäämise hetkest õigesti hinnata tema võimaliku ülekandmise ulatust, eelkõige kuna kehtib reegel, et pensionisumma on piiratud 70 %-ga.
Hageja järeldab sellest, et selle reegli tõttu esineb erinev kohtlemine võrreldes ametnikuga, kes kogu oma karjääri vältel töötas Euroopa süsteemis, ja esineb diskrimineerimiskeelu põhimõtte rikkumine.